Natten til fredag har ubudne gæster stjålet og smadret værdifulde modelfly i Brønderslev.

Brønderslev Modelflyveklub har natten til fredag haft ubudne gæster i deres hangar på Sønder Engvej i Brønderslev.

Modelfly for op mod 200.000 kroner er blevet stjålet, ligesom flere fly er blevet udsat for hærværk, så de på ingen måde kan flyve lige foreløbig.

Det var ellers planen, at luften over flyvepladsen skulle summe af lyd fra propelfly og jetmotorer henover Kristi himmelfartsferien, hvor stævnet Nordisk Jet Meeting finder sted. Stævnet er ikke en konkurrence, men en hyggelig komsammen, hvor modelfly-entusiaster skulle nyde hinandens selskab og en masse timer på vingerne.

Stævnet har ikke været annonceret bredt, men gerningsmanden eller - mændene har altså alligevel listet sig ud til pladsen, der ligger ganske afsides, og stjålet modelflyene, der har en værdi på op mod 70.000 kroner stykket.

15 deltagere på stævnet overnattede på pladsen mellem torsdag og fredag, men ingen har hørt noget i løbet af natten.

Nordjyllands Politi fortæller, at man har optaget rapport i sagen, som man betragter som et tyveri. Herudover oplyser Brønderslev Modelflyveklub, at tyverierne nu bliver meldt til ejernes forsikringsselskaber.